Nordjyllands Politi i Himmerland efterlyser den 27-årige Rene Bandholst Jensen fra Overlade, der er sigtet for at have voldtaget en 24-årig kvinde, og som sidste mandag flygtede fra arresten i Hobro.

Nordjyllands Politi efterlyser nu den 27-årige mand, der sidste mandag flygtede fra arresten i Hobro efter at have været for retten for en voldtægt. Der er tale om Rene Bandholst Jensen fra Overlade ved Aars. Han beskrives som: 177 cm høj, alm. af bygning, kort mørkt hår. Ved flugten var han iført sort hættetrøje med gul tekst, blå bukser og sorte kondisko. Han blev mandag d. 7. marts varetægtsfængslet i fire uger ved retten i Aalborg, sigtet for voldtægt.  Da han senere samme dag kl. ca. klokken 15.15 skulle indsættes i Hobro Arrest, lykkedes det ham at flygte. Han vurderes ikke som aktuel farlig. Nordjyllands Politi har efter flugten blandt andet ledt efter Rene Bandholst Jensen hos venner og familie men uden held. Rene Bandholst Jensen er sigtet for at have voldtaget en 24-årig kvinde efter at have kørt hende hjem til hendes ekskæreste. Da ekskæresten ikke var hjemme, tilbød han at køre pigen hjem til sig selv hos sine forældre. Her er voldtægten angiveligt foregået, da forældrene ikke var hjemme. Har du informationer i sagen, bedes du kontakte Nordjyllands Politi på telefonnummer 96 30 14 48. Politiet i Nordjylland hører gerne fra borgere, som mener at have set efterlyste. Henvendelse på 9630 1448.